Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Б. И. од Скопје, поднесена против Решение на Министерството за култура и туризам, по предметот Барање за пристап до информации од јавен карактер, на 17.06.2025 година, го донесе следното:

**Р Е Ш Е Н И Е**

1. Жалбата изјавена од Б. И. од Скопје, поднесена против Решение на Министерството за култура и туризам бр.Уп1 03-21 од 21.05.2025 година, заведена во Агенцијата под бр. 08-94 на 03.06.2025 година, по предметот Барање за пристап до информации од јавен карактер, **СЕ УВАЖУВА.**
2. Решението на Имателот на информации бр.Уп1 03-21 од 21.05.2025 година **СЕ ПОНИШТУВА**
3. **СЕ ЗАДОЛЖУВА** Имателот на информации да му ги достави бараните информации на Барателот на начин и во форма наведени во Барањето.
4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Б. И. од Скопје, како што е наведено во Жалбата, на 04.02.2025 година поднел Барање за пристап до информации од јавен карактер до Министерството за култура и туризам, со кое побарал по е-маил да му се достави препис од следната информација:

“Скенирани примероци од следните документи:

Бр.24-830/1

Бр.24-830/2

Бр.24-830/3“

Постапувајќи по ова Барање, Имателот на информации на 10.02.2025 година до Барателот му доставил емаил, на кој наведува: „...барањето е проследено на понатамошна надлежност до Сектор за издавачка дејност предмет бр.УП 03-21 од 10.02.2025 година.“

Имателот на информации на 17.02.2025 година до Барателот, повторно доставил е-маил на кој наведува дека: „Од страна на секторот е доставено Известување бр.Уп1 03-21 од 14.02.2025 година со кое Барателот е должен да ја наведе информацијата со која сака да се запознае со цел да се утврди исполнетоста на став (5) од истиот член, односно дали од предметот на барањето произлегува дека се работи за барање за пристап до информации согласно овој Закон...“

Имателот на информации постапувајќи по Дополнувањето на барањето на 19.02.2025 година му доставил е-маил на Барателот, со која бара „Проследувам разговор од непосрена комуникација со раководителот на Сектор за издавачка дејност – Билјана Туџарова ….“

Имателот на информации на 21.02.2025 година по електронски пат до Барателот на информации му доставил допис „Препраќање на дел од барање за пристап до информации од јавен карактер“ бр.УП1-03-21 од 21.02.2025 година, насловен од Сектор за нормативно-управни работи и за авторското право и сродните права до Сектор за издавачка дејност.

Поради тоа што Имателот на информации не постапил по Барањето на Барателот, Барателот на информации во законски предвидениот рок достави Жалба до Агенцијата, заведена под број 08-94 од 11.03.2025 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-94 од 26.03.2025 година со кое **ЈА УВАЖИ и предметот го врати на повторно постапување пред првостепениот орган**, со укажување како да постапи.

Имателот на информации не го спроведе наведеното Решение на Агенцијата, ниту достави до Агенцијата известување за истото.

Поради неспроведување на Решението на Агенцијата, Барателот на информации на 17.04.2025 година повторно поднесе Жалба до Агенцијата, заведена во Агенцијата под бр.08-94. Во Жалбата Жалителот наведува дека: „...Бидејќи измина рокот од 15 дена а имателот на информациите, односно Министерството за култура и туризам не достави до мене Решение по моето барање ...ниту ми ги достави побараните информации во бараниот формат и начин на доставување, ја поднесувам оваа жалба...“

Агенцијата со електронски допис бр.08-94 од 17.04.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-94 од 02.05.2025 година со кое истата **ја уважи,** **Решението на Имателот на информации го поништи и го задолжи Имателот на информации на Барателот да му ги достави бараните информации на начин и во форма наведени во Барањето**.

Имателот на информации на 13.05.2025 година до Агенцијата достави емаил, заведен во Агенцијата под бр.08-94, во кој е наведено: „...бараната информација со допис бр.УП1 03-21 од 07.05.2025 година е доставена од страна на Секторот за издавачка дејност за што е подготвено решение во прилог со доставените информации кое се чека на потпис од страна на министерот за култура и туризам“.

Незадоволен од Решението на Имателот на информации, Барателот на информации на 03.06.2025 година до Агенцијата поднесе Жалба, заведена во Агенцијата под бр.08-94. Во Жалбата е наведено: „....Министерството за култура и туризам, во прилог со извештаите 24-830/1, 24-830 и 24-840/3 од 31.01.2025 година нецелосни, без прилозите (табеларните извештаи со прифатени, одбиени и отфрлени проекти) кои се составни делоци на трите извештаи ...“. Во прилог го достави Решението со кое се уважува Барањето на Барателот на Имателот на информации бр.Уп1 03-21 од 21.05.2025 година, во кое е наведено: „Со допис бр.УП1 03-21 од 07.05.2025 година од стана на Секторот за издавачка дејност дадени се следните информации: -Извештај од Комисијата за литература и издавачка дејност за разгледување на проекти од нацрт-годишните програми за работа на националните установи од областа на литературата и издавачката дејност за 2025 година. – Извештај од стручната Комисија од областа на литературата и мултидисциплинарен карактер за 2025 година за проекти доставени на Годишниот конкурс....-Извештај од стручната Комисија од областа на литературата и издавачката дејност за 2025 година....“.

Агенцијата со електронски допис бр.08-94 од 04.06.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата истата **ја уважи,** **Решението на Имателот на информации го поништи и го задолжи Имателот на информации на Барателот да му ги достави бараните информации на начин и во форма наведени во Барањето**.

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што не му ги доставил во целост бараните информации на Барателот.

Согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што ја создал или со која располага имателот на информацијата согласно со неговите надлежности“ и согласно член 10 став (1) од истиот Закон, е должен да ја информира јавноста со објавување на податоци од негова надлежност, и други информации кои произлегуваат од надлежноста и работата на имателот на информацијата. Со давање на бараните податоци нема да настане штета за Имателот на информации. Преку давањето на бараните информации ќе се обезбеди поголема транспарентност и отчетност на работата на Имателот на информации, за начинот на кој се трошат јавните пари, односно парите на граѓаните и ќе се овозможи остварување на јавниот интерес.

Во конкретниот случај, Имателот на информации со донесеното Решение, на Барателот не му ги доставил бараните информации во целост, односно не му ги доставил прилозите кои се составен дел на побараните информации, поради што Имателот на информации е должен да постапи согласно укажувањата на Агенцијата да донесе Решение со кое ќе го уважи Барањето и на барателот ќе му ги достави во целост бараните информации, **на начин и во форма наведени во Барањето**.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.